ཕྱག་དར་ཕུང་པོ་

ཕྱག་དར་ཕུང་པོ་ཞེས་པ་ནི་ནང་པའི་བསྟན་པར་བྱང་ཆུབ་ཀྱི་སེམས་ཤིན་ཏུ་རྙེད་དཀའ་བའི་ཚུལ་སྟོན་པའི་དཔེར་བརྗོད་ཞིག་ཡིན། ལམ་པོ་ཆེའི་ཉལ་ཉིལ་གྱི་ཕུང་པོ་ལས་ལོང་བས་ཡིད་བཞིན་གྱི་ནོར་བུ་རྙེད་པའི་དཔེ་བཀོད་དེ། དེ་བཞིན་དུ་ལས་དང་ཉོན་མོངས་པའི་ཁྲོད་ནས་བྱང་ཆུབ་ཀྱི་སེམས་རིན་པོ་ཆེ་སྐྱེ་བ་ཤིན་ཏུ་དཀོན་ལ་ངོ་མཚར་བ་ཞིག་ཡིན་པར་སྟོན་པ་ཞིག་ཡིན།
ནང་དོན།
ཤིན་ཏུ་རྙེད་དཀའ་རྙེད་པས་དགའ་བ་སྒོམ་པའི་སྐབས་སུ། དཔེར་ན་"ཕོངས་ཤིང་དབུལ་བའི་སྐྱེ་བོ་མིག་དང་མི་ལྡན་པའི་ལོང་བས་ཕྱག་དར་བྱས་པ་བོར་བའི་ཉལ་ཉིལ་གྱི་ཕུང་པོ་ལས་ཇི་ལྟར་ནོར་བུ་རིན་ཐང་ཆེན་པོ་ཅན་རྙེད་པར་གྱུར་ན་ནི་རྙེད་མཁན་རྙེད་ཡུལ་རྙེད་རྒྱུའི་དངོས་པོ་གང་ལ་བརྟགས་ནའང་ཤིན་ཏུ་དཀོན་པས་ངོ་མཚར་ཆེ་བ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ལྟར་གསུངས་པ་ལྟར། དབུལ་པོ་ལོང་བ་ཞིག་གིས་ལམ་པོ་ཆེའི་ནང་དུ་ཉལ་ཉིལ་དུ་གྱུར་པའི་ཕྱག་དར་གྱི་ཕུང་པོ་ལས་ཡིད་བཞིན་གྱི་ནོར་བུ་རྙེད་པ་ལྟར་ངོ་མཚར་བ་ཞིག་ཡིན་ལ། དེ་དང་འདྲ་བར་ལས་དང་ཉོན་མོངས་པའི་རྡུལ་གྱི་ཕུང་པོ་སྟུག་པོའི་ཁྲོད་ནས་སངས་རྒྱས་ཀྱི་བྱིན་རླབས་ཀྱི་མཐུ་དང་རང་གི་བསོད་ནམས་ཀྱི་སྟོབས་བུ་ལ་བརྟེན་ནས་བྱང་ཆུབ་ཀྱི་སེམས་འདི་འཕྲགས་ནོར་གྱིས་དབུལ་ཞིང་ཡེ་ཤེས་ཀྱི་མིག་དང་བྲལ་བའི་ལོང་བ་ལྟ་བུའི་སོ་སྐྱེ་བདག་གིས་རྙེད་པའམ་བདག་ལ་སྐྱེས་པ་དེ་འདྲ་ནི་ཕྱོགས་གང་ལ་བརྟགས་ནའང་ཤིན་ཏུ་དཀོན་པས་ངོ་མཚར་བའི་གནས་སུ་བཟུང་ནས་གཅེས་སྤྲས་ཀྱི་སྒོ་ནས་བསྐྱང་བར་བྱ་རིགས་པ་ཞིག་ཡིན།
རྙེད་པར་དཀའ་བའི་ཚུལ།
"རྙེད་པར་དཀའ་བའི་ཚུལ་ཡང་དཔེར་ན་མི་རྙེད་པའི་ཚད་མི་ལོང་བས་ཏེ་ལོང་བ་ཞིག་གི་གནས་ཕྱག་དར་བྱས་པའི་རྡུལ་གྱི་ཕུང་པོ་ལས་ཇི་ཞིག་ལྟར་ཡིད་བཞིན་གྱི་ནོར་བུ་རིན་ཆེན་རྙེད་པར་གྱུར་པ་ན་ཤིན་ཏུ་ངོ་མཚར་དུ་བལྟ་ཞིང་དགའ་བ་རྒྱ་ཆེན་པོ་སྐྱེ་བ་ལྟར་དོན་དེ་བཞིན་དུ་ཇི་ཞིག་ལྟར་སྟོས་ཏེ"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་གསུངས་པ་ལྟར། ལོང་བ་ཞིག་གིས་ཕྱག་དར་གྱི་རྡུལ་ཕུང་ལས་ཡིད་བཞིན་གྱི་ནོར་བུ་རྙེད་པ་ལ་ངོ་མཚར་དུ་བལྟ་ཞིང་དགའ་བ་རྒྱ་ཆེན་པོ་སྐྱེ་བ་ལྟར། དེ་བཞིན་དུ་ཇི་སྐད་དུ་"སྲིན་བུའི་ཟོས་པའི་ཡིག་འབྲུ་ནི། །སྟོབས་དབང་ཡིན་གྱི་བསྒྲུབ་པས་མིན། །"ཞེས་པ་ལྟར་སོ་སོའི་སྐྱེ་བོའི་གནས་ཉོན་མོངས་པའི་རྡུལ་ཁྲོད་ནས་ཇི་ཞིག་ལྟར་བསོད་ནམས་ཀྱི་སྟོབས་དབང་ལེགས་པར་གྱུར་ནས་སྲིད་ཞིའི་རྒུད་པ་ཐམས་ཅད་སེལ་བར་བྱེད་པའི་བྱང་ཆུབ་ཀྱི་སེམས་རིན་པོ་ཆེ་འདི་བདག་ལ་སྐྱེས་པ་ནི་ཤིན་ཏུ་ངོ་མཚར་ཆེ་བར་བལྟས་ཏེ་དགའ་ཞིང་སྤྲོ་བར་བྱ་དགོས་པ་ཞིག་ཡིན།
སངས་རྒྱས་ཀྱི་མཐུ།
"དབུལ་ཞིང་ཕོངས་བའི་ལོང་བས་ཕྱག་དར་གྱི་ཕུང་པོ་ལས་ཇི་ཞིག་ལྟར་རིན་ཆེན་རྙེད་པ་ལྟར་དེ་བཞིན་དུ་ཇི་ཞིག་ལྟར་སྟོབས་ནས་ཏེ་སྟོབས་དབང་གིས་བྱང་ཆུབ་ཀྱི་སེམས་རིན་པོ་ཆེ་འདི་བདག་ལས་སྐྱེས་པ་ནི་ངེས་པར་སངས་རྒྱས་ཀྱི་མཐུའོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་གསུངས་པ་ལྟར། ཕྱག་དར་ཕུང་པོ་ལས་རིན་ཆེན་རྙེད་པ་དང་འདྲ་བར། བྱང་ཆུབ་ཀྱི་སེམས་རིན་པོ་ཆེ་འདི་བདག་ལ་སྐྱེས་པ་ནི་སྟོབས་དབང་གིས་ཏེ། དེ་ནི་སངས་རྒྱས་ཀྱི་མཐུ་ཡིན་པར་གསུངས།
ངོ་མཚར་བའི་གནས།
"དཔེར་ན་ལོང་བས་ཕྱག་དར་གྱི་ཕུང་པོ་ལས་ཇི་ལྟར་རིན་ཆེན་རྙེད་པ་ནི་ངོ་མཚར་བ་ལྟར་དེ་བཞིན་དུ་ཇི་ཞིག་ལྟར་སྟོབས་ནས་ཏེ་སྟོབས་དབང་གིས་བྱང་ཆུབ་སེམས་འདི་བདག་ལ་སྐྱེས་པ་འདི་ངོ་མཚར་རོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།ཞེས་གསུངས་པ་ལྟར། ལོང་བས་ཕྱག་དར་ཕུང་པོ་ལས་རིན་ཆེན་རྙེད་པ་ངོ་མཚར་བ་ལྟར། དེ་བཞིན་དུ་སྟོབས་དབང་གིས་བྱང་ཆུབ་ཀྱི་སེམས་འདི་བདག་ལ་སྐྱེས་པ་ངོ་མཚར་བ་ཞིག་ཡིན།
འཕྲད་པར་དཀའ་བའི་ཚུལ།
"ལོང་བ་ནི་མིག་མེད་པའོ། །ཕྱག་དར་ཕུང་པོ་ནས་ནི་ལམ་པོ་ཆེའི་ཉལ་ཉིལ་སྤུངས་པ་ནས་སོ། །འདི་དག་ཐམས་ཅད་ནི་ཤིན་ཏུ་ཡང་འཕྲད་པར་དཀའ་བའོ་སྙམ་དུ་དགོངས་པའོ། །འདིར་ཡང་དེ་ཉིད་དཔེ་ཉིད་དུ་དེ་བཞིན་ཞེས་བྱ་བ་གསུངས་ཏེ། དེ་ཁོ་ན་ཉིད་རྟོགས་པའི་མིག་མེད་པ་དག་ལ་ཕྱག་དར་གྱི་ཕུང་པོ་ལྟ་བུ་འཁོར་བ་ནས་ཇི་ཞིག་ལྟར་སངས་རྒྱས་ཀྱི་བྱིན་གྱི་རླབས་ཀྱི་སྟོབས་ཀྱིས་བྱང་ཆུབ་ཀྱི་སེམས་རིན་པོ་ཆེ་དང་འདྲ་བ་སྐྱེས་སོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གསུངས་པ་ལྟར། ལོང་བ་ཞེས་པ་ནི་མིག་མེད་པ་ལ་གོ་ཞིང་། ཕྱག་དར་ཕུང་པོ་ཞེས་པ་ནི་ལམ་པོ་ཆེའི་ཉལ་ཉིལ་སྤུངས་པ་ལ་གོ་བ་ཡིན། འདི་དག་ཐམས་ཅད་ནི་ཤིན་ཏུ་ཡང་འཕྲད་པར་དཀའ་བ་ཞིག་ཡིན། དེ་བཞིན་དུ་དེ་ཁོ་ན་ཉིད་རྟོགས་པའི་མིག་མེད་པ་དག་ལ་ཕྱག་དར་ཕུང་པོ་ལྟ་བུའི་འཁོར་བ་ནས་ཇི་ཞིག་ལྟར་སངས་རྒྱས་ཀྱི་བྱིན་རླབས་ཀྱི་སྟོབས་ཀྱིས་བྱང་ཆུབ་ཀྱི་སེམས་རིན་པོ་ཆེ་དང་འདྲ་བ་སྐྱེ་བར་འགྱུར།
བསྡུས་དོན།
ཕྱག་དར་ཕུང་པོ་ཞེས་པའི་དཔེར་བརྗོད་འདི་ནི། དབུལ་པོ་ལོང་བ་ཞིག་གིས་ལམ་པོ་ཆེའི་ཉལ་ཉིལ་གྱི་ཕྱག་དར་ཕུང་པོ་ལས་ཡིད་བཞིན་གྱི་ནོར་བུ་རྙེད་པ་ལྟར། ལས་དང་ཉོན་མོངས་པའི་ཁྲོད་ནས་སངས་རྒྱས་ཀྱི་བྱིན་རླབས་དང་བསོད་ནམས་ཀྱི་སྟོབས་ལ་བརྟེན་ནས་བྱང་ཆུབ་ཀྱི་སེམས་རིན་པོ་ཆེ་འདི་སྐྱེ་བ་ནི་ཤིན་ཏུ་རྙེད་དཀའ་ལ་ངོ་མཚར་བ་ཞིག་ཡིན་པ་བསྟན་པར་བྱེད། དེས་ན་སྐྱེས་བུ་དམ་པ་རྣམས་ཀྱིས་བྱང་ཆུབ་ཀྱི་སེམས་འདི་གཅེས་སྤྲས་ཀྱི་སྒོ་ནས་བསྐྱང་དགོས་པ་ཤིན་ཏུ་གལ་ཆེ་བ་ཞིག་ཡིན།
ལུང་ཁུངས།